title: Decizia (PESC) 2018/904 a Consiliului din 25 iunie 2018 privind prelungirea mandatului reprezentantului special al Uniunii Europene pentru Asia Centrală

text:
               26.6.2018

               RO

               Jurnalul Oficial al Uniunii Europene

               L 161/12

         DECIZIA (PESC) 2018/904 A CONSILIULUI
   din 25 iunie 2018
   privind prelungirea mandatului reprezentantului special al Uniunii Europene pentru Asia Centrală
   CONSILIUL UNIUNII EUROPENE,
   având în vedere Tratatul privind Uniunea Europeană, în special articolul 33 și articolul 31 alineatul (2),
   având în vedere propunerea Înaltului Reprezentant al Uniunii pentru afaceri externe și politica de securitate,
   întrucât:

               (1)

               La 15 aprilie 2015, Consiliul a adoptat Decizia (PESC) 2015/598 (1) de numire a domnului Peter BURIAN în calitatea de Reprezentant Special al Uniunii Europene (RSUE) pentru Asia Centrală. Mandatul RSUE urmează să expire la 30 iunie 2018.

               (2)

               Mandatul RSUE ar trebui să fie prelungit pentru o perioadă suplimentară de 20 de luni.

               (3)

               RSUE își va îndeplini mandatul în contextul unei situații care s-ar putea deteriora și ar putea împiedica realizarea obiectivelor acțiunii externe a Uniunii prevăzute la articolul 21 din tratat,

         ADOPTĂ PREZENTA DECIZIE:
   Articolul 1
   Reprezentantul special al Uniunii Europene
   Mandatul domnului Peter BURIAN în calitate de RSUE pentru Asia Centrală se prelungește până la 29 februarie 2020. Consiliul poate decide cu privire la încheierea anticipată a mandatului RSUE, pe baza unei evaluări din partea Comitetului politic și de securitate (COPS) și a unei propuneri din partea Înaltului Reprezentant al Uniunii pentru afaceri externe și politica de securitate (ÎR).
   Articolul 2
   Obiective de politică
   Mandatul RSUE se întemeiază pe obiectivele de politică ale Uniunii în Asia Centrală. Aceste obiective includ:

               (a)

               promovarea unor relații bune și strânse între Uniune și țările din Asia Centrală pe baza unor valori și interese comune, astfel cum sunt formulate în acordurile relevante;

               (b)

               contribuția la întărirea stabilității și a cooperării între țările din regiune;

               (c)

               contribuția la consolidarea democrației, a statului de drept, a bunei guvernanțe și a respectării drepturilor omului și a libertăților fundamentale în Asia Centrală;

               (d)

               abordarea amenințărilor majore, în special a problemelor specifice cu implicații directe pentru Uniune;

               (e)

               sporirea eficacității și a vizibilității Uniunii în regiune, inclusiv printr-o coordonare mai strânsă cu alți parteneri relevanți și alte organizații internaționale relevante, precum Organizația pentru Securitate și Cooperare în Europa (OSCE) și ONU.

         Articolul 3
   Mandat
   (1)   În vederea realizării obiectivelor de politică, mandatul RSUE constă în:

               (a)

               promovarea coordonării politice globale a Uniunii în Asia Centrală și contribuția la asigurarea consecvenței acțiunilor externe ale Uniunii în regiune;

               (b)

               monitorizarea, în numele ÎR, împreună cu Serviciul European de Acțiune Externă (SEAE) și cu Comisia, a procesului de punere în aplicare a strategiei Uniunii pentru un nou parteneriat cu Asia Centrală, completată cu concluziile relevante ale Consiliului și cu rapoarte ulterioare referitoare la progresele înregistrate privind punerea în aplicare a strategiei Uniunii pentru Asia Centrală, formularea de recomandări și înaintarea de rapoarte periodice către organismele competente ale Consiliului;

               (c)

               sprijinirea Consiliului în vederea dezvoltării în continuare a unei politici cuprinzătoare privind Asia Centrală;

               (d)

               urmărirea îndeaproape a evoluțiilor politice din Asia Centrală prin dezvoltarea și menținerea unor contacte strânse cu guvernele, parlamentele, autoritățile judiciare, societatea civilă și mass-media;

               (e)

               încurajarea Kazahstanului, a Kârgâzstanului, a Tadjikistanului, a Turkmenistanului și a Uzbekistanului în direcția cooperării în ceea ce privește chestiunile regionale de interes comun;

               (f)

               dezvoltarea contactelor și a cooperării adecvate cu principalii actori interesați din regiune și cu toate organizațiile regionale și internaționale relevante;

               (g)

               contribuția la punerea în aplicare a politicii Uniunii privind drepturile omului în regiune în colaborare cu RSUE pentru drepturile omului, inclusiv a orientărilor Uniunii cu privire la drepturile omului, în special a orientărilor Uniunii privind copiii și conflictele armate, precum și cu privire la violența împotriva femeilor și fetelor și combaterea tuturor formelor de discriminare a acestora, și a politicii Uniunii privind Rezoluția 1325 (2000) a Consiliului de Securitate al ONU privind femeile, pacea și securitatea, inclusiv prin monitorizarea și raportarea evoluțiilor, precum și formularea de recomandări în această privință;

               (h)

               contribuția, în strânsă cooperare cu ONU și cu OSCE, la prevenirea și rezolvarea conflictelor prin dezvoltarea de contacte cu autoritățile și alți actori locali, precum organizațiile neguvernamentale, partidele politice, minoritățile, grupurile religioase și liderii acestora;

               (i)

               furnizarea de contribuții la formularea politicii externe și de securitate comune privind Asia Centrală în ceea ce privește aspectele legate de securitatea energetică, securitatea frontierelor, combaterea formelor grave de infracționalitate, inclusiv lupta împotriva drogurilor și a traficului de ființe umane, precum și de gestionarea resurselor de apă, mediu și schimbările climatice;

               (j)

               promovarea securității regionale în cadrul frontierelor Asiei Centrale în contextul reducerii prezenței internaționale în Afganistan.

         (2)   RSUE sprijină activitatea ÎR și menține o privire de ansamblu asupra tuturor activităților Uniunii din regiune.
   Articolul 4
   Executarea mandatului
   (1)   RSUE răspunde de executarea mandatului, acționând sub autoritatea ÎR.
   (2)   COPS menține o legătură privilegiată cu RSUE și este principalul punct de contact al RSUE cu Consiliul. COPS furnizează RSUE orientări strategice și îndrumare politică în cadrul mandatului, fără a aduce atingere competențelor ÎR.
   (3)   RSUE își desfășoară activitatea în strânsă coordonare cu SEAE și cu departamentele relevante ale acestuia.
   Articolul 5
   Finanțarea
   (1)   Valoarea de referință financiară destinată să acopere cheltuielile aferente mandatului RSUE pentru perioada cuprinsă între 1 iulie 2018 și 29 februarie 2020 este de 1 660 000 EUR.
   (2)   Cheltuielile sunt gestionate în conformitate cu procedurile și normele aplicabile bugetului general al Uniunii.
   (3)   Gestionarea cheltuielilor face obiectul unui contract între RSUE și Comisie. RSUE răspunde în fața Comisiei pentru toate cheltuielile.
   Articolul 6
   Constituirea și componența echipei
   (1)   În limitele mandatului RSUE și ale mijloacelor financiare aferente puse la dispoziție, RSUE răspunde de constituirea unei echipe. Echipa dispune de cunoștințele de specialitate necesare în ceea ce privește chestiuni de politică specifice, conform mandatului. RSUE informează cu promptitudine Consiliul și Comisia cu privire la componența echipei.
   (2)   Statele membre, instituțiile Uniunii și SEAE pot propune detașarea de personal pe lângă RSUE. Remunerarea personalului detașat este asigurată de statul membru în cauză, de instituția Uniunii în cauză ori de SEAE, după caz. Experții detașați de statele membre pe lângă instituțiile Uniunii sau SEAE pot, de asemenea, să fie repartizați să lucreze cu RSUE. Membrii personalului contractual internațional trebuie să fie resortisanți ai unui stat membru.
   (3)   Toți membrii personalului detașat rămân sub autoritatea administrativă a statului membru care i-a detașat, a instituției Uniunii care i-a detașat ori a SEAE și își duc la îndeplinire sarcinile și acționează în interesul mandatului RSUE.
   (4)   Personalul RSUE își desfășoară activitatea în aceleași spații ca și departamentele relevante ale SEAE sau delegațiile relevante ale Uniunii, în vederea asigurării coerenței și consecvenței activităților lor.
   Articolul 7
   Privilegiile și imunitățile RSUE și ale personalului RSUE
   Privilegiile, imunitățile și alte garanții necesare îndeplinirii și bunei desfășurări ale misiunii RSUE și membrilor personalului RSUE sunt convenite împreună cu țările-gazdă, după caz. Statele membre și SEAE oferă tot sprijinul necesar în acest scop.
   Articolul 8
   Securitatea informațiilor UE clasificate
   RSUE și membrii echipei sale respectă principiile și standardele minime de securitate stabilite prin Decizia 2013/488/UE a Consiliului (2).
   Articolul 9
   Accesul la informații și asistență logistică
   (1)   Statele membre, Comisia, SEAE și Secretariatul General al Consiliului asigură accesul RSUE la toate informațiile relevante.
   (2)   Delegațiile Uniunii în regiune și/sau statele membre, după caz, furnizează asistență logistică în regiune.
   Articolul 10
   Securitate
   În conformitate cu politica Uniunii privind securitatea personalului cu atribuții operaționale desfășurat în afara Uniunii în temeiul titlului V din tratat, RSUE ia toate măsurile a căror aplicare este rezonabilă, în conformitate cu mandatul RSUE și cu condițiile de securitate din zona pentru care este responsabil, pentru a asigura securitatea întregului personal aflat sub directa autoritate a RSUE, în special prin:

               (a)

               elaborarea unui plan de securitate specific, pe baza orientărilor primite din partea SEAE, care să includă măsuri de securitate fizice, organizaționale și procedurale specifice, destinate gestionării deplasării personalului în condiții de siguranță către zona pentru care este responsabil și în interiorul acesteia și gestionării incidentelor de securitate, precum și furnizarea unui plan de urgență și de evacuare;

               (b)

               asigurarea faptului că întreg personalul desfășurat în afara Uniunii beneficiază de asigurare pentru un grad înalt de risc, necesară în condițiile specifice zonei pentru care este responsabil;

               (c)

               asigurarea faptului că toți membrii echipei RSUE care urmează să fie desfășurați în afara Uniunii, inclusiv membrii personalului contractual angajat la nivel local, au participat, înainte de sosirea în zona pentru care este responsabil sau imediat după sosire, la cursuri adecvate de instruire în domeniul securității, pe baza clasificărilor de risc atribuite zonei respective de către SEAE;

               (d)

               asigurarea punerii în aplicare a tuturor recomandărilor formulate de comun acord ca urmare a evaluărilor periodice privind securitatea și transmiterea către Consiliu, ÎR și Comisie de rapoarte scrise cu privire la punerea în aplicare a acestora și la alte aspecte legate de securitate, în cadrul raportului privind progresele înregistrate și al raportului privind executarea mandatului.

         Articolul 11
   Raportare
   RSUE prezintă periodic, rapoarte verbale și scrise către ÎR și COPS. De asemenea, RSUE prezintă rapoarte grupurilor de lucru ale Consiliului, dacă este necesar. Rapoartele care se prezintă periodic sunt difuzate prin rețeaua COREU. RSUE poate prezenta rapoarte Consiliului Afaceri Externe. În conformitate cu articolul 36 din tratat, RSUE poate fi implicat în activitatea de informare a Parlamentului European.
   Articolul 12
   Coordonare
   (1)   RSUE contribuie la unitatea, coerența și eficacitatea acțiunii Uniunii și la asigurarea faptului că toate instrumentele Uniunii și toate acțiunile statelor membre sunt angajate într-un mod consecvent pentru a atinge obiectivele de politică ale Uniunii. Atunci când este cazul, se încearcă asigurarea unei coordonări cu statele membre. Activitățile RSUE sunt coordonate cu cele ale departamentului geografic relevant din cadrul SEAE, precum și cu cele ale Comisiei. RSUE informează periodic misiunile statelor membre și delegațiile Uniunii.
   (2)   Pe teren se menține o strânsă legătură cu șefii de misiune ai statelor membre și cu șefii delegațiilor Uniunii. Aceștia depun toate eforturile pentru a-l sprijini pe RSUE în executarea mandatului său. RSUE asigură, de asemenea, legătura cu alți actori internaționali și regionali de pe teren.
   Articolul 13
   Asistență în ceea ce privește plângerile
   RSUE și personalul RSUE oferă asistență pentru furnizarea elementelor necesare pentru a răspunde oricăror plângeri sau obligații care decurg din mandatele precedenților RSUE pentru Asia Centrală și oferă, în acest scop, asistență administrativă și acces la dosarele relevante.
   Articolul 14
   Reexaminare
   Punerea în aplicare a prezentei decizii și corelarea acesteia cu alte contribuții ale Uniunii în regiune sunt reexaminate în mod periodic. RSUE prezintă Consiliului, ÎR și Comisiei, până la 31 octombrie 2018, un raport privind progresele înregistrate și, până la 30 noiembrie 2019, un raport cuprinzător privind executarea mandatului.
   Articolul 15
   Intrarea în vigoare
   Prezenta decizie intră în vigoare la data adoptării.

      Adoptată la Luxemburg, 25 iunie 2018.

            Pentru Consiliu

            Președintele

         F. MOGHERINI

      (1)  Decizia (PESC) 2015/598 a Consiliului din 15 aprilie 2015 de numire a Reprezentantului Special al Uniunii Europene pentru Asia Centrală (JO L 99, 16.4.2015, p. 25).

      (2)  Decizia 2013/488/UE a Consiliului din 23 septembrie 2013 privind normele de securitate pentru protecția informațiilor UE clasificate (JO L 274, 15.10.2013, p. 1).


title: Decizia (UE) 2018/902 a Consiliului din 21 aprilie 2016 privind semnarea, în numele Uniunii Europene și al statelor membre ale acesteia, și punerea în aplicare cu titlu provizoriu a unui protocol la Acordul-cadru dintre Uniunea Europeană și statele membre ale acesteia, pe de o parte, și Republica Coreea, pe de altă parte, pentru a se ține seama de aderarea Republicii Croația la Uniunea Europeană

text:
               26.6.2018

               RO

               Jurnalul Oficial al Uniunii Europene

               L 161/1

         DECIZIA (UE) 2018/902 A CONSILIULUI
   din 21 aprilie 2016
   privind semnarea, în numele Uniunii Europene și al statelor membre ale acesteia, și punerea în aplicare cu titlu provizoriu a unui protocol la Acordul-cadru dintre Uniunea Europeană și statele membre ale acesteia, pe de o parte, și Republica Coreea, pe de altă parte, pentru a se ține seama de aderarea Republicii Croația la Uniunea Europeană
   CONSILIUL UNIUNII EUROPENE,
   având în vedere Tratatul privind funcționarea Uniunii Europene, în special articolele 207 și 212, coroborate cu articolul 218 alineatul (5),
   având în vedere Actul de aderare a Republicii Croația, în special articolul 6 alineatul (2),
   având în vedere propunerea Comisiei Europene,
   întrucât:

               (1)

               Acordul-cadru dintre Uniunea Europeană și statele membre ale acesteia, pe de o parte, și Republica Coreea, pe de altă parte (1) (denumit în continuare „acordul”) a fost semnat la Bruxelles la 10 mai 2010.

               (2)

               Republica Croația a devenit stat membru al Uniunii Europene la 1 iulie 2013.

               (3)

               În temeiul articolului 6 alineatul (2) din Actul de aderare, aderarea Croației la acord trebuie convenită prin intermediul unui protocol la acord. Se aplică o procedură simplificată, prin care protocolul se încheie de către Consiliu, care hotărăște în unanimitate în numele statelor membre, și de către țările terțe în cauză.

               (4)

               La 14 septembrie 2012, Consiliul a autorizat Comisia să înceapă negocieri cu țările terțe respective. Negocierile cu Republica Coreea s-au încheiat cu succes, prin parafarea protocolului.

               (5)

               Articolul 4 alineatul (3) din protocol prevede punerea în aplicare cu titlu provizoriu a acestuia, înaintea intrării sale în vigoare.

               (6)

               Protocolul ar trebui să fie semnat și să fie pus în aplicare cu titlu provizoriu, sub rezerva încheierii sale la o dată ulterioară,

         ADOPTĂ PREZENTA DECIZIE:
   Articolul 1
   Prin prezenta decizie se autorizează semnarea, în numele Uniunii Europene și al statelor membre ale acesteia, a protocolului la Acordul-cadru dintre Uniunea Europeană și statele membre ale acesteia, pe de o parte, și Republica Coreea, pe de altă parte, sub rezerva încheierii protocolului.
   Textul protocolului este atașat la prezenta decizie.
   Articolul 2
   Președintele Consiliului este autorizat să desemneze persoana sau persoanele împuternicite să semneze protocolul în numele Uniunii și al statelor sale membre.
   Articolul 3
   Protocolul se aplică cu titlu provizoriu, până la finalizarea procedurilor privind încheierea sa.
   Articolul 4
   Prezenta decizie intră în vigoare la data adoptării.

      Adoptată la Luxemburg, 21 aprilie 2016.

            Pentru Consiliu

            Președintele

         A. VAN DER STEUR

      (1)  JO L 20, 23.1.2013, p. 2.


title: Decizia (PESC) 2018/906 a Consiliului din 25 iunie 2018 de prelungire a mandatului Reprezentantului Special al Uniunii Europene pentru Sahel

text:
               26.6.2018

               RO

               Jurnalul Oficial al Uniunii Europene

               L 161/22

         DECIZIA (PESC) 2018/906 A CONSILIULUI
   din 25 iunie 2018
   de prelungire a mandatului Reprezentantului Special al Uniunii Europene pentru Sahel
   CONSILIUL UNIUNII EUROPENE,
   având în vedere Tratatul privind Uniunea Europeană, în special articolul 33 și articolul 31 alineatul (2),
   având în vedere propunerea Înaltului Reprezentant al Uniunii pentru afaceri externe și politica de securitate,
   întrucât:

               (1)

               La 7 decembrie 2015, Consiliul a adoptat Decizia (PESC) 2015/2274 (1) de numire a domnului Ángel LOSADA FERNÁNDEZ în calitatea de Reprezentant Special al Uniunii Europene (RSUE) pentru Sahel. Mandatul RSUE urmează să expire la 30 iunie 2018.

               (2)

               Mandatul RSUE ar trebui să fie prelungit pentru o perioadă suplimentară de 20 de luni.

               (3)

               RSUE își va executa mandatul în contextul unei situații care s-ar putea deteriora și care ar putea aduce atingere realizării obiectivelor acțiunii externe a Uniunii prevăzute la articolul 21 din tratat,

         ADOPTĂ PREZENTA DECIZIE:
   Articolul 1
   Reprezentantul Special al Uniunii Europene
   (1)   Mandatul domnului Ángel LOSADA FERNÁNDEZ în calitate de RSUE pentru regiunea Sahel se prelungește până la 29 februarie 2020. Consiliul poate decide cu privire la încheierea anticipată a mandatului RSUE, pe baza unei evaluări din partea Comitetului Politic și de Securitate (COPS) și la propunerea Înaltului Reprezentant al Uniunii pentru afaceri externe și politica de securitate (ÎR).
   (2)   În înțelesul mandatului RSUE, regiunea Sahel este definită ca incluzând obiectivul principal al Strategiei UE pentru securitate și dezvoltare în Sahel („strategia”) și al Planului său regional de acțiune („PRA”), și anume Burkina Faso, Ciad, Mali, Mauritania și Niger. În ceea ce privește aspectele cu implicații regionale mai extinse, RSUE va conlucra, după caz, cu țările din bazinul lacului Ciad și cu alte țări și entități regionale sau internaționale din afara regiunii Sahel, inclusiv Maghreb, Africa de Vest și Golful Guineei, după caz.
   Articolul 2
   Obiective de politică
   (1)   Mandatul RSUE se întemeiază pe obiectivul de politică al Uniunii în ceea ce privește contribuția activă a Sahelului la eforturile regionale și internaționale pentru o pace durabilă, securitate și dezvoltare în regiune. De asemenea, RSUE urmărește sporirea calității, intensității și impactului angajamentului pluridimensional al Uniunii în Sahel.
   (2)   RSUE contribuie la dezvoltarea și punerea în practică a tuturor eforturilor Uniunii în regiune, în special în domeniul politic și în domeniile securității și dezvoltării, precum și la coordonarea tuturor instrumentelor relevante de acțiune ale Uniunii.
   (3)   Se acordă prioritate stabilizării pe termen lung a Republicii Mali și parteneriatului cu G5 Sahel, prin coordonarea cu delegațiile Uniunii și cu alte părți interesate relevante, inclusiv statele membre, Comisia și Serviciul European de Acțiune Externă (SEAE).
   (4)   Obiectivele de politică ale Uniunii urmăresc să promoveze, prin utilizarea coordonată și eficace a tuturor instrumentelor sale, ca Mali și locuitorii săi să revină pe calea păcii, reconcilierii, securității și dezvoltării.
   (5)   Obiectivele de politică ale Uniunii urmăresc, de asemenea, să consolideze legătura dintre chestiunile de securitate și de dezvoltare în țările din G5 Sahel.
   Articolul 3
   Mandat
   (1)   În vederea realizării obiectivelor de politică ale Uniunii în ceea ce privește Sahelul, mandatul RSUE constă în:

               (a)

               contribuirea activă la punerea în aplicare a strategiei și a PRA și coordonarea și dezvoltarea în continuare a abordării integrate a Uniunii privind crizele regionale, urmărind să consolideze coerența și eficiența globale ale activităților Uniunii în Sahel;

               (b)

               stabilirea unui dialog cu toate părțile interesate relevante din regiune, guverne, organizații regionale, în special G5 Sahel și Forța comună a acestuia referitor la care ar trebui să se acorde atenție, printre altele, promovării respectării drepturilor omului și elementelor non-militare ale forței, ca de exemplu componentei polițienești, organizații internaționale, societatea civilă și diaspora, inclusiv cu toate țările din Maghreb și din bazinul lacului Ciad, în vederea îndeplinirii obiectivelor Uniunii și a contribuirii la o mai bună înțelegere a rolului pe care Uniunea îl are în Sahel;

               (c)

               reprezentarea și promovarea intereselor și a vizibilității Uniunii în cadrul forurilor regionale și internaționale relevante, inclusiv prin participarea în „Comité de Suivi” din cadrul acordului pentru pace în Mali, și facilitarea unei acțiuni pe deplin coordonate și ample a Uniunii în regiune valorificând toate instrumentele pertinente, inclusiv cooperarea pentru dezvoltare precum Alianța pentru Sahel, activitățile statelor membre și sprijinul acordat de Uniune în domeniul gestionării crizelor și al prevenirii conflictelor, prin intermediul Misiunii militare a Uniunii Europene, pentru a contribui la instruirea forțelor armate maliene (EUTM Mali), precum și prin intermediul Misiunii PSAC a Uniunii Europene în Mali (EUCAP Sahel Mali), al Misiunii PSAC a Uniunii Europene în Niger (EUCAP Sahel Niger) și al acțiunii de stabilizare în temeiul articolului 28 din tratat;

               (d)

               cooperarea strânsă cu ONU, îndeosebi cu Reprezentantul Special al Secretarului General pentru Africa Occidentală și Sahel, cu Reprezentantul Special al Secretarului General și șef al Misiunii multidimensionale integrate a ONU pentru stabilizarea situației din Mali, cu Uniunea Africană (UA), în special Înaltul Reprezentant al UA pentru Mali și Sahel, cu G5 Sahel, în special președinția G5 și secretarul său permanent, cu Comunitatea economică a statelor Africii Occidentale, cu Comisia bazinului lacului Ciad și cu alte părți interesate de la nivel național, regional și internațional, inclusiv cu alți trimiși speciali pentru Sahel, precum și cu autoritățile competente din zona Maghrebului și a Orientului Mijlociu;

               (e)

               monitorizarea îndeaproape a dimensiunii regionale și transfrontaliere a provocărilor cu care se confruntă regiunea, precum terorismul, criminalitatea organizată, traficul de armament, traficul cu ființe umane și introducerea ilegală a migranților, traficul de stupefiante, fluxurile migratorii și de refugiați, precum și fluxurile financiare aferente; contribuirea, în strânsă cooperare cu Coordonatorul UE pentru lupta împotriva terorismului, la punerea în aplicare ulterioară a Strategiei UE pentru lupta împotriva terorismului;

               (f)

               urmărirea îndeaproape a consecințelor la nivel umanitar, politic, de securitate și de dezvoltare ale fluxurilor majore de refugiați și de migranți și ale fluxurilor financiare ilegale aferente din regiune; participarea, la cerere, la dialoguri privind migrația cu părțile interesate relevante și contribuirea la un nivel mai amplu la politica Uniunii privind migrația și refugiații în ceea ce privește regiunea, în concordanță cu prioritățile politice ale Uniunii, pentru a îmbunătăți cooperarea inclusiv cu privire la returnare și readmisie; colaborarea cu țările din Sahel pentru a da curs măsurilor convenite la reuniunea de la nivel înalt de la Valletta în noiembrie 2015, inclusiv Fondul fiduciar de urgență al UE pentru stabilitate și pentru abordarea cauzelor profunde ale migrației neregulamentare și ale strămutărilor de persoane în Africa, și în legătură cu cadrele de parteneriat;

               (g)

               menținerea de contacte politice constante la nivel înalt cu țările din regiune afectate de terorism și criminalitate internațională și asigurarea rolului fundamental al Uniunii în cadrul eforturilor internaționale de combatere a terorismului și criminalității internaționale. Acest lucru include eforturile Uniunii de a spori sprijinul său pentru sectorul de securitate prin regionalizarea misiunilor PSAC și sprijinirea activă a consolidării capacităților regionale, în special Forța comună a G5 Sahel, coordonarea acesteia cu actorii internaționali precum MINUSMA și relația acesteia cu populația locală, în concordanță cu Rezoluțiile Consiliului de Securitate ONU (RCSONU) 2359 (2017) și 2391 (2017), și garantarea abordării corespunzătoare a cauzelor profunde ale terorismului și criminalității internaționale în Sahel;

               (h)

               urmărirea îndeaproape a efectelor crizelor umanitare în regiune asupra politicii, securității și dezvoltării;

               (i)

               în ceea ce privește Mali, contribuirea la stabilizarea țării, în special în ceea ce privește revenirea deplină la o situație de normalitate constituțională și de guvernare pe întregul teritoriu, precum și la un dialog național credibil și deschis tuturor în cadrul acordului pentru pace în Mali. Acest lucru include, de asemenea, promovarea consolidării instituționale, reforma în domeniul securității, în concordanță cu RCSONU 2364 (2017), reconcilierea și realizarea unei păci durabile și combaterea corupției și a impunității în Mali, precum și facilitarea eforturilor active și pe deplin coordonate ale Uniunii de a promova punerea în aplicare rapidă a acordului pentru pace în Mali;

               (j)

               contribuirea la punerea în aplicare a politicii Uniunii cu privire la drepturile omului în regiune, în cooperare cu RSUE pentru drepturile omului, inclusiv a orientărilor UE privind drepturile omului, în special a orientărilor UE privind copiii și conflictele armate, precum și privind violența împotriva femeilor și fetelor și combaterea tuturor formelor de discriminare a acestora, și a politicii Uniunii privind femeile, pacea și securitatea și promovarea incluziunii și egalității de gen în procesul de consolidare a statului, în concordanță cu RCSONU 1325 (2000) și cu rezoluțiile subsecvente privind femeile, pacea și securitatea, inclusiv RCSONU 2242 (2015). Contribuția va include monitorizarea și raportarea evoluțiilor, precum și formularea de recomandări în acest sens și menținerea de contacte regulate cu autoritățile relevante din Mali și din regiune, cu Biroul Procurorului Curții Penale Internaționale, cu Oficiul Înaltului Comisar al Națiunilor Unite pentru Drepturile Omului și cu apărătorii și observatorii drepturilor omului din regiune;

               (k)

               urmărirea și prezentarea de rapoarte cu privire la respectarea RCSONU relevante, în special RCSONU 2056 (2012), 2071 (2012), 2085 (2012), 2100 (2013), 2295 (2016), 2364 (2017), 2374 (2017), 2359 (2017) și 2391 (2017).

         (2)   În scopul îndeplinirii mandatului său, RSUE, printre altele:

               (a)

               consiliază și raportează în ceea ce privește definirea pozițiilor Uniunii în forurile regionale și internaționale, în scopul promovării și al consolidării proactive a abordării cuprinzătoare a Uniunii privind criza din Sahel;

               (b)

               păstrează o perspectivă globală asupra tuturor activităților Uniunii și cooperează strâns cu delegațiile relevante ale Uniunii.

         Articolul 4
   Executarea mandatului
   (1)   RSUE răspunde de executarea mandatului, acționând sub autoritatea ÎR.
   (2)   COPS menține o legătură privilegiată cu RSUE și este principalul punct de contact al RSUE cu Consiliul. COPS furnizează RSUE orientări strategice și îndrumare politică în cadrul mandatului, fără a aduce atingere competențelor ÎR.
   (3)   RSUE își desfășoară activitatea în strânsă coordonare cu Serviciul European de Acțiune Externă (SEAE) și cu departamentele relevante ale acestuia.
   Articolul 5
   Finanțare
   (1)   Valoarea financiară de referință destinată acoperirii cheltuielilor aferente mandatului RSUE pentru perioada cuprinsă între 1 iulie 2018 și 29 februarie 2020 este de 2 400 000 EUR.
   (2)   Cheltuielile sunt gestionate în conformitate cu procedurile și normele aplicabile bugetului general al Uniunii.
   (3)   Gestionarea cheltuielilor face obiectul unui contract între RSUE și Comisie. RSUE răspunde în fața Comisiei pentru toate cheltuielile.
   Articolul 6
   Constituirea și componența echipei
   (1)   În limitele mandatului RSUE și ale mijloacelor financiare aferente puse la dispoziție, RSUE răspunde de constituirea unei echipe. Echipa dispune de cunoștințele de specialitate necesare în ceea ce privește chestiuni de politică și de securitate specifice, conform mandatului, inclusiv în ceea ce privește chestiunile legate de gen. RSUE informează cu promptitudine Consiliul și Comisia cu privire la componența echipei sale.
   (2)   Statele membre, instituțiile Uniunii și SEAE pot propune detașarea de personal pe lângă RSUE. Remunerarea personalului detașat este asigurată de statul membru, de instituția Uniunii care i-a detașat ori de SEAE, după caz. Experții detașați de statele membre pe lângă instituțiile Uniunii sau SEAE pot, de asemenea, să fie repartizați pe lângă RSUE. Membrii personalului contractual internațional trebuie să fie resortisanți ai unui stat membru.
   (3)   Toți membrii personalului detașat rămân sub autoritatea administrativă a statului membru care i-a detașat sau a instituției Uniunii care i-a detașat ori a SEAE și își duc la îndeplinire sarcinile și acționează în interesul mandatului RSUE.
   (4)   Personalul RSUE își desfășoară activitatea în aceleași spații ca și departamentele relevante ale SEAE sau delegațiile relevante ale Uniunii, în vederea asigurării coerenței și consecvenței activităților lor.
   Articolul 7
   Privilegiile și imunitățile RSUE și ale personalului RSUE
   Privilegiile, imunitățile și alte garanții necesare îndeplinirii și bunei desfășurări ale misiunii RSUE și membrilor personalului RSUE se stabilesc împreună cu țările-gazdă, după caz. Statele membre și SEAE oferă tot sprijinul necesar în acest scop.
   Articolul 8
   Securitatea informațiilor UE clasificate
   RSUE și membrii echipei RSUE respectă principiile și standardele minime de securitate stabilite prin Decizia 2013/488/UE a Consiliului (2).
   Articolul 9
   Accesul la informații și asistență logistică
   (1)   Statele membre, Comisia, SEAE și Secretariatul General al Consiliului garantează accesul RSUE la toate informațiile relevante.
   (2)   Delegațiile Uniunii în regiune și/sau statele membre, după caz, furnizează asistență logistică în regiune.
   Articolul 10
   Securitate
   În conformitate cu politica Uniunii privind securitatea personalului cu atribuții operaționale desfășurat în afara Uniunii în temeiul titlului V din tratat, RSUE ia toate măsurile a căror aplicare este rezonabilă, în conformitate cu mandatul RSUE și cu condițiile de securitate din zona geografică pentru care este responsabil, pentru a asigura securitatea întregului personal aflat sub directa autoritate a RSUE, în special prin:

               (a)

               elaborarea unui plan de securitate specific, pe baza orientărilor primite din partea SEAE, care să includă măsuri de securitate fizice, organizaționale și procedurale specifice, pentru asigurarea gestionării deplasării personalului în condiții de siguranță către zona pentru care este responsabil și în interiorul acesteia și gestionării incidentelor de securitate, precum și furnizarea unui plan de urgență și de evacuare;

               (b)

               asigurarea faptului că întreg personalul desfășurat în afara Uniunii beneficiază de asigurare pentru un grad înalt de risc, necesară în condițiile specifice zonei pentru care este responsabil;

               (c)

               asigurarea faptului că toți membrii echipei RSUE care urmează să fie desfășurați în afara Uniunii, inclusiv membrii personalului contractual angajat la nivel local, au participat, înainte de sosirea în zona pentru care este responsabil sau imediat după sosire, la cursuri adecvate de instruire în domeniul securității, pe baza clasificărilor de risc atribuite respectivei zone de către SEAE;

               (d)

               asigurarea punerii în aplicare a tuturor recomandărilor formulate de comun acord ca urmare a evaluărilor periodice privind securitatea, precum și transmiterea către Consiliu, ÎR și Comisie a unor rapoarte scrise cu privire la punerea în aplicare a acestora și la alte aspecte legate de securitate, în cadrul raportului privind progresele înregistrate și al raportului de executare a mandatului.

         Articolul 11
   Raportare
   RSUE prezintă periodic rapoarte către ÎR și COPS, inclusiv un raport intermediar de mandat în primăvara anului 2019. RSUE prezintă, de asemenea, rapoarte grupurilor de lucru ale Consiliului, dacă este necesar. Rapoartele care se prezintă periodic sunt difuzate prin rețeaua COREU. RSUE poate prezenta rapoarte Consiliului Afaceri Externe. În conformitate cu articolul 36 din tratat, RSUE poate fi implicat în activitatea de informare a Parlamentului European.
   Articolul 12
   Coordonarea cu alți actori din Uniune
   (1)   În cadrul strategiei și al PRA, RSUE contribuie la unitatea, coerența și eficacitatea acțiunii politice și diplomatice a Uniunii și la asigurarea faptului că toate instrumentele Uniunii și acțiunile statelor membre sunt angajate într-un mod consecvent pentru a atinge obiectivele de politică ale Uniunii. Atunci când este cazul, se încearcă asigurarea unei coordonări cu statele membre.
   (2)   Activitățile RSUE sunt coordonate cu cele ale delegațiilor Uniunii și cu cele ale Comisiei, precum și cu cele ale altor RSUE activi în regiune. RSUE informează periodic misiunile statelor membre și delegațiile Uniunii în regiune.
   (3)   Pe teren se menține o legătură strânsă cu șefii misiunilor statelor membre și cu șefii delegațiilor Uniunii. Aceștia depun toate eforturile pentru a-l sprijini pe RSUE în executarea mandatului. RSUE, în strânsă coordonare cu delegațiile relevante ale Uniunii, oferă îndrumare politică la nivel local șefilor misiunilor EUCAP Sahel Niger și EUCAP Sahel Mali, precum și comandantului misiunii EUTM Mali. RSUE, comandantul misiunii EUTM Mali și comandantul operațiilor civile EUCAP Sahel Niger și EUCAP Sahel Mali se consultă reciproc în funcție de necesități.
   Articolul 13
   Asistență în ceea ce privește plângerile
   RSUE și personalul RSUE oferă asistență pentru furnizarea elementelor necesare pentru a răspunde oricăror plângeri sau obligații care decurg din mandatul precedentului RSUE pentru Sahel și oferă, în acest scop, asistență administrativă și acces la dosarele relevante.
   Articolul 14
   Reexaminare
   Punerea în aplicare a prezentei decizii și corelarea acesteia cu alte contribuții din partea Uniunii în regiune se reexaminează periodic. RSUE prezintă Consiliului, ÎR și Comisiei, până la 31 octombrie 2018, un raport privind progresele înregistrate și, până la 30 noiembrie 2019, un raport cuprinzător privind executarea mandatului.
   Articolul 15
   Intrarea în vigoare
   Prezenta decizie intră în vigoare la data adoptării.

      Adoptată la Luxemburg, 25 iunie 2018.

            Pentru Consiliu

            Președintele

         F. MOGHERINI

      (1)  Decizia (PESC) 2015/2274 a Consiliului din 7 decembrie 2015 de numire a Reprezentantului Special al Uniunii Europene pentru Sahel (JO L 322, 8.12.2015, p. 44).

      (2)  Decizia 2013/488/UE a Consiliului din 23 septembrie 2013 privind normele de securitate pentru protecția informațiilor UE clasificate (JO L 274, 15.10.2013, p. 1).


title: Decizia (PESC) 2018/1000 a Consiliului din 16 iulie 2018 de modificare a Deciziei (PESC) 2016/1693 privind măsuri restrictive împotriva ISIL (Da'esh) și Al-Qaida și a persoanelor, grupurilor, întreprinderilor și entităților asociate cu acestea

text:
               16.7.2018

               RO

               Jurnalul Oficial al Uniunii Europene

               LI 178/3

         DECIZIA (PESC) 2018/1000 A CONSILIULUI
   din 16 iulie 2018
   de modificare a Deciziei (PESC) 2016/1693 privind măsuri restrictive împotriva ISIL (Da'esh) și Al-Qaida și a persoanelor, grupurilor, întreprinderilor și entităților asociate cu acestea
   CONSILIUL UNIUNII EUROPENE,
   având în vedere Tratatul privind Uniunea Europeană, în special articolul 29,
   având în vedere Decizia (PESC) 2016/1693 a Consiliului din 20 septembrie 2016 privind măsuri restrictive împotriva ISIL (Da'esh) și Al-Qaida și a persoanelor, grupurilor, întreprinderilor și entităților asociate cu acestea și de abrogare a Poziției comune 2002/402/PESC (1),
   având în vedere propunerea Înaltului Reprezentant al Uniunii pentru afaceri externe și politica de securitate,
   întrucât:

               (1)

               La 20 septembrie 2016, Consiliul a adoptat Decizia (PESC) 2016/1693.

               (2)

               Având în vedere că ISIL (Da'esh) și Al-Qaida, precum și persoanele, grupurile, întreprinderile și entitățile asociate cu acestea reprezintă în continuare o amenințare, ar trebui adăugată o persoană pe lista persoanelor, grupurilor, întreprinderilor și entităților din anexa la Decizia (PESC) 2016/1693.

               (3)

               Decizia (PESC) 2016/1693 ar trebui modificată în consecință,

         ADOPTĂ PREZENTA DECIZIE:
   Articolul 1
   Anexa la Decizia (PESC) 2016/1693 se modifică în conformitate cu anexa la prezenta decizie.
   Articolul 2
   Prezenta decizie intră în vigoare la data publicării în Jurnalul Oficial al Uniunii Europene.

      Adoptată la Bruxelles, 16 iulie 2018.

            Pentru Consiliu

            Președintele

         F. MOGHERINI

      (1)  JO L 255, 21.9.2016, p. 25.

      ANEXĂ
      Următoarea persoană se adaugă pe lista prevăzută în anexa la Decizia (PESC) 2016/1693:

                     „2.

                     Rabah TAHARI (alias Abu Musab); data nașterii: 28 august 1971; locul nașterii: Oran (Algeria); cetățenia: algeriană.”


Decizia Comisiei din 11/07/2018 de declarare a unei concentrări compatibilă cu piaţa comună (Cazul COMP/M.8910 - Bouygues Construction S.A. / Alpiq ES / Kraftanlagen München GmbH) în temeiul Regulamentului (CE) nr. 139/2004 al Consiliului (Numai textul în limba engleză este autentic.)


               31.1.2018

               RO

               Jurnalul Oficial al Uniunii Europene

               C 35/148

         P8_TA(2016)0031
   Cerere de ridicare a imunității lui Robert Jarosław Iwaszkiewicz
   Decizia Parlamentului European din 2 februarie 2016 privind cererea de ridicare a imunității lui Robert Jarosław Iwaszkiewicz (2015/2240(IMM))
   (2018/C 035/27)

      Parlamentul European,

               —

               având în vedere cererea de ridicare a imunității lui Robert Jarosław Iwaszkiewicz, transmisă la 13 august 2015 de Procurorul General al Republicii Polone în legătură cu procedura aflată pe rolul Inspectoratului general polon al transportului rutier (Nr. ref. CAN-PST-SCW.7421.1158450.2014.5.A.0475) și comunicată în plen la 9 septembrie 2015,

               —

               având în vedere că Robert Jarosław Iwaszkiewicz a renunțat la dreptul său de a fi audiat, în conformitate cu articolul 9 alineatul (5) din Regulamentul de procedură,

               —

               având în vedere articolele 8 și 9 din Protocolul (nr. 7) privind privilegiile și imunitățile Uniunii Europene, precum și articolul 6 alineatul (2) din Actul din 20 septembrie 1976 privind alegerea membrilor Parlamentului European prin vot universal direct,

               —

               având în vedere hotărârile Curții de Justiție a Uniunii Europene din 12 mai 1964, 10 iulie 1986, 15 și 21 octombrie 2008, 19 martie 2010, 6 septembrie 2011 și 17 ianuarie 2013 (1),

               —

               având în vedere articolul 105 alineatul (2) și articolul 108 din Constituția Republicii Polone, precum și articolul 7b alineatul (1) și articolul 7c alineatul (1) coroborat cu articolul 10b din Legea polonă din 9 mai 1996 privind exercitarea mandatului de deputat și senator ,

               —

               având în vedere articolul 5 alineatul (2), articolul 6 alineatul (1) și articolul 9 din Regulamentul său de procedură,

               —

               având în vedere raportul Comisiei pentru afaceri juridice (A8-0016/2016),

               A.

               întrucât Procurorul General al Republicii Polone a transmis o cerere din partea Inspectorului general polon al transportului rutier, prin care se solicită ridicarea imunității unui deputat în Parlamentul European ales în Polonia, Robert Jarosław Iwaszkiewicz, în legătură cu o infracțiune prevăzută la articolul 92a din Codul infracțiunilor minore din 20 mai 1971 coroborat cu articolul 20 alineatul (1) din Legea traficului rutier din 20 iunie 1997;

               B.

               întrucât articolul 9 din Protocolul (nr. 7) privind privilegiile și imunitățile Uniunii Europene stipulează că deputații în Parlamentul European trebuie să beneficieze, pe teritoriul statului membru din care provin, de imunitățile recunoscute deputaților în parlamentul statului membru respectiv;

               C.

               întrucât articolul 105 alineatul (2) și articolul 108 din Constituția Republicii Polone prevede că răspunderea penală a unui deputat sau a unui senator nu poate fi angajată fără acordul Seimului sau, respectiv, al Senatului;

               D.

               întrucât, prin urmare, incumbă Parlamentului European să decidă dacă să ridice sau nu imunitatea lui Robert Jarosław Iwaszkiewicz;

               E.

               întrucât Robert Jarosław Iwaszkiewicz este acuzat de nerespectarea limitei de viteză într-o zonă rezidențială;

               F.

               întrucât presupusul delict nu are o legătură directă sau evidentă cu exercitarea funcțiilor lui Robert Jarosław Iwaszkiewicz de deputat în Parlamentul European și nu constituie o opinie sau un vot exprimat în exercitarea funcțiilor de deputat în Parlamentul European, în sensul articolului 8 din Protocolul (nr. 7) privind privilegiile și imunitățile Uniunii Europene;

               G.

               întrucât, în acest caz, Parlamentul nu a găsit nicio dovadă de fumus persecutionis, cu alte cuvinte nu a reținut nicio suspiciune suficient de serioasă și precisă potrivit căreia cererea ar fi fost făcută cu intenția de aduce prejudicii politice deputatului în cauză,

               1.

               hotărăște să ridice imunitatea lui Robert Jarosław Iwaszkiewicz;

               2.

               încredințează Președintelui sarcina de a transmite imediat prezenta decizie, precum și raportul comisiei competente, autorităților competente ale Republicii Polone și lui Robert Jarosław Iwaszkiewicz.

      (1)  Hotărârea Curții de Justiție din 12 mai 1964, Wagner/Fohrmann și Krier, 101/63, ECLI:EU:C:1964:28, hotărârea Curții de Justiție din 10 iulie 1986, Wybot/Faure și alții, 149/85, ECLI:EU:C:1986:310, hotărârea Tribunalului din 15 octombrie 2008, Mote/Parlamentul, T-345/05, ECLI:EU:T:2008:440, hotărârea Curții de Justiție din 21 octombrie 2008, Marra/De Gregorio și Clemente, pronunțată în cauzele conexe C-200/07 și C-201/07, ECLI:EU:C:2008:579, hotărârea Tribunalului din 19 martie 2010, Gollnisch/Parlamentul, T-42/06, ECLI:EU:T:2010:102, hotărârea Curții de Justiție din 6 septembrie 2011, Patriciello, C-163/10, ECLI: EU:C:2011:543, hotărârea Tribunalului din 17 ianuarie 2013, Gollnisch/Parlamentul, pronunțată în cauzele conexe T-346/11 și T-347/11, ECLI:EU:T:2013:23.


title: Decizia (PESC) 2018/333 a Consiliului din 5 martie 2018 de modificare a Deciziei 2014/119/PESC privind măsuri restrictive împotriva anumitor persoane, entități și organisme având în vedere situația din Ucraina

text:
               6.3.2018

               RO

               Jurnalul Oficial al Uniunii Europene

               L 63/48

         DECIZIA (PESC) 2018/333 A CONSILIULUI
   din 5 martie 2018
   de modificare a Deciziei 2014/119/PESC privind măsuri restrictive împotriva anumitor persoane, entități și organisme având în vedere situația din Ucraina
   CONSILIUL UNIUNII EUROPENE,
   având în vedere Tratatul privind Uniunea Europeană, în special articolul 29,
   având în vedere propunerea Înaltului Reprezentant al Uniunii pentru afaceri externe și politica de securitate,
   întrucât:

               (1)

               La 5 martie 2014, Consiliul a adoptat Decizia 2014/119/PESC (1).

               (2)

               Pe baza unei reexaminări a deciziei respective, aplicarea măsurilor restrictive ar trebui prelungită până la 6 martie 2019, rubricile referitoare la două persoane ar trebui eliminate, iar expunerile de motive referitoare la trei persoane ar trebui actualizate.

               (3)

               Prin urmare, Decizia 2014/119/PESC ar trebui modificată în consecință,

         ADOPTĂ PREZENTA DECIZIE:
   Articolul 1
   Decizia 2014/119/PESC se modifică după cum urmează:

               1.

               La articolul 5, al doilea paragraf se înlocuiește cu următorul text:
               „Prezenta decizie se aplică până la 6 martie 2019.”

               2.

               Anexa se modifică astfel cum se prevede în anexa la prezenta decizie.

         Articolul 2
   Prezenta decizie intră în vigoare la data publicării în Jurnalul Oficial al Uniunii Europene.

      Adoptată la Bruxelles, 5 martie 2018.

            Pentru Consiliu

            Președintele

         N. DIMOV

      (1)  Decizia 2014/119/PESC a Consiliului din 5 martie 2014 privind măsuri restrictive împotriva anumitor persoane, entități și organisme având în vedere situația din Ucraina (JO L 66, 6.3.2014, p. 26).

      ANEXĂ

                  I.

                  Rubricile referitoare la următoarele persoane se elimină de pe lista care figurează în anexa la Decizia 2014/119/PESC:

                              4.

                              Olena Leonidivna Lukash

                              10.

                              Serhii Petrovych Kliuiev

                  II.

                  Rubricile referitoare la următoarele persoane care figurează în anexa la Decizia 2014/119/PESC se înlocuiesc cu următorul text:

                              Nume

                              Informații de identificare

                              Expunere de motive

                              Data includerii pe listă

                              7.

                              Oleksandr Viktorovych Yanukovych (Олександр Вiкторович Янукович)

                              Născut la 10 iulie 1973 în Yenakiieve (oblastul Donețk), fiul fostului președinte, om de afaceri

                              Persoană care face obiectul unor proceduri penale declanșate de către autoritățile ucrainene pentru deturnarea de fonduri sau active publice și pentru complicitate la aceasta.

                              6.3.2014

                              11.

                              Mykola Yanovych Azarov (Микола Янович Азаров),
                              Nikolai Yanovich Azarov (Николай Янович Азаров)

                              Născut la 17 decembrie 1947 în Kaluga (Rusia), prim-ministru al Ucrainei până în ianuarie 2014

                              Persoană care face obiectul unor proceduri penale declanșate de către autoritățile ucrainene pentru deturnarea de fonduri sau active publice și pentru complicitate la aceasta.

                              6.3.2014

                              12.

                              Serhiy Vitalyovych Kurchenko (Сергiй Вiталiйович Курченко)

                              Născut la 21 septembrie 1985 în Harkov, om de afaceri

                              Persoană care face obiectul unor proceduri penale declanșate de către autoritățile ucrainene pentru deturnarea de fonduri sau active publice și pentru abuz în serviciu în scopul obținerii unui avantaj nejustificat pentru sine sau pentru o terță parte, cauzând prin aceasta un prejudiciu fondurilor sau activelor publice ucrainene.

                              6.3.2014


title: Decizia Consiliului din 8 martie 2018 privind numirea directorului executiv al Europol

text:
               9.4.2018

               RO

               Jurnalul Oficial al Uniunii Europene

               C 122/1

         DECIZIA CONSILIULUI
   din 8 martie 2018
   privind numirea directorului executiv al Europol
   (2018/C 122/01)
   CONSILIUL UNIUNII EUROPENE,
   având în vedere Regulamentul (UE) 2016/794 al Parlamentului European și al Consiliului din 11 mai 2016 privind Agenția Uniunii Europene pentru Cooperare în Materie de Aplicare a Legii (Europol) și de înlocuire și de abrogare a Deciziilor 2009/371/JAI, 2009/934/JAI, 2009/935/JAI, 2009/936/JAI și 2009/968/JAI ale Consiliului (1) și, în special, articolul 54,
   acționând în calitate de autoritate învestită cu competența numirii directorului executiv și a directorilor executivi adjuncți ai Europol,
   întrucât:

               (1)

               Mandatul directorului executiv actual al Europol a fost prelungit până la 1 mai 2018, în conformitate cu articolul 73 alineatul (1) din Regulamentul (UE) 2016/794. Prin urmare, este necesară numirea unui nou director executiv al Europol.

               (2)

               Decizia Consiliului de administrație al Europol din 1 mai 2017 stabilește normele privind selecția, prelungirea mandatului și demiterea din funcție a directorului executiv și a directorilor executivi adjuncți ai Europol.

               (3)

               În conformitate cu articolul 3 alineatul (1) litera (a) din Decizia Consiliului de administrație al Europol din 1 mai 2017, postul a fost considerat vacant începând de la 30 iulie 2017, cu nouă luni înainte de încheierea mandatului directorului executiv actual al Europol. La 23 mai 2017, a fost publicat în Jurnalul Oficial al Uniunii Europene un anunț de post vacant referitor la postul de director executiv al Europol (2).

               (4)

               În conformitate cu articolul 54 alineatul (2) din Regulamentul (UE) 2016/794, un comitet de selecție (denumit în continuare „comitetul de selecție”) instituit de Consiliul de administrație a întocmit o listă scurtă de candidați. La 19 septembrie 2017, comitetul de selecție a întocmit un raport motivat corespunzător.

               (5)

               Pe baza raportului comitetului de selecție și în conformitate cu Regulamentul (UE) 2016/794 și cu decizia Consiliului de administrație din 1 mai 2017, la 3 octombrie 2017, Consiliul de administrație a emis un aviz motivat privind numirea directorului executiv al Europol, în care a propus Consiliului o listă scurtă de trei candidați potriviți pentru postul respectiv.

               (6)

               La 18 decembrie 2017, Consiliul a selectat-o pe doamna Catherine DE BOLLE, cetățean belgian, în calitatea de director executiv al Europol și a informat comisia competentă a Parlamentului European despre această selecție în sensul articolului 54 alineatul (2) al patrulea paragraf din Regulamentul (UE) 2016/794.

               (7)

               La 29 ianuarie 2018, candidatul selectat a apărut în fața comisiei pentru libertăți civile, justiție și afaceri interne a Parlamentului European (denumită în continuare „comisia LIBE”), iar la 1 martie 2018, comisia LIBE a emis un aviz în conformitate cu articolul 54 alineatul (2) al patrulea paragraf din Regulamentul (UE) 2016/794,

         ADOPTĂ PREZENTA DECIZIE:
   Articolul 1
   Doamna Catherine DE BOLLE este numită în calitatea de director executiv al Europol pentru perioada 2 mai 2018-1 mai 2022 în gradul AD 15.
   Articolul 2
   Prezenta decizie intră în vigoare la data publicării în Jurnalul Oficial al Uniunii Europene.

      Adoptată la Bruxelles, 8 martie 2018.

            Pentru Consiliu

            Președintele

         V. RADEV

      (1)  JO L 135, 24.5.2016, p. 53.

      (2)  JO C 162 A, 23.5.2017, p. 1.


title: Decizia (UE) 2018/952 a Consiliului din 26 iunie 2018 privind poziția care urmează să fie adoptată, în numele Uniunii Europene, în cadrul Comitetului mixt al SEE, cu privire la o modificare a Protocolului 31 la Acordul privind SEE, privind cooperarea în domenii specifice în afara celor patru libertăți (Linia bugetară 33 02 03 01 – „Dreptul societăților comerciale”) (Text cu relevanță pentru SEE.)

text:
                  5.7.2018

                  RO

                  Jurnalul Oficial al Uniunii Europene

                  L 168/1

            DECIZIA (UE) 2018/952 A CONSILIULUI
      din 26 iunie 2018
      privind poziția care urmează să fie adoptată, în numele Uniunii Europene, în cadrul Comitetului mixt al SEE, cu privire la o modificare a Protocolului 31 la Acordul privind SEE, privind cooperarea în domenii specifice în afara celor patru libertăți (Linia bugetară 33 02 03 01 – „Dreptul societăților comerciale”)
      (Text cu relevanță pentru SEE)
      CONSILIUL UNIUNII EUROPENE,
      având în vedere Tratatul privind funcționarea Uniunii Europene, în special articolul 114 coroborat cu articolul 218 alineatul (9),
      având în vedere Regulamentul (CE) nr. 2894/94 al Consiliului din 28 noiembrie 1994 privind normele de punere în aplicare a Acordului privind Spațiul Economic European (1), în special articolul 1 alineatul (3),
      având în vedere propunerea Comisiei Europene,
      întrucât:

                  (1)

                  Acordul privind Spațiul Economic European (2) („Acordul privind SEE”) a intrat în vigoare la 1 ianuarie 1994.

                  (2)

                  În temeiul articolului 98 din Acordul privind SEE, Comitetul mixt al SEE poate decide să modifice, printre altele, Protocolul 31 la Acordul privind SEE, privind cooperarea în domenii specifice în afara celor patru libertăți (denumit în continuare „Protocolul 31”).

                  (3)

                  Protocolul 31 la Acordul privind SEE conține dispoziții referitoare la cooperarea în domenii specifice în afara celor patru libertăți.

                  (4)

                  Este oportun să se continue cooperarea dintre părțile contractante la Acordul privind SEE în cadrul acțiunilor Uniunii finanțate din bugetul general al Uniunii referitoare la dreptul societăților comerciale.

                  (5)

                  Prin urmare, Protocolul 31 la Acordul privind SEE ar trebui modificat pentru ca această cooperare extinsă să poată fi realizată începând din 1 ianuarie 2018.

                  (6)

                  Poziția Uniunii în cadrul Comitetului mixt al SEE ar trebui să se bazeze pe proiectul de decizie atașat,

            ADOPTĂ PREZENTA DECIZIE:
      Articolul 1
      Poziția care urmează să fie adoptată, în numele Uniunii, în cadrul Comitetului mixt al SEE cu privire la propunerea de modificare a Protocolului 31 la Acordul privind SEE, privind cooperarea în domenii specifice în afara celor patru libertăți se bazează pe proiectul de decizie a Comitetului mixt al SEE atașat la prezenta decizie.
      Articolul 2
      Prezenta decizie intră în vigoare la data adoptării.

         Adoptată la Luxemburg, 26 iunie 2018.

               Pentru Consiliu

               Președintele

            E. ZAHARIEVA

         (1)  JO L 305, 30.11.1994, p. 6.

         (2)  JO L 1, 3.1.1994, p. 3.

         PROIECT
         DECIZIA NR. …/2018 A COMITETULUI MIXT AL SEE
         din …
         de modificare a Protocolului 31 la Acordul privind SEE, privind cooperarea în domenii specifice în afara celor patru libertăți
         COMITETUL MIXT AL SEE,
         având în vedere Acordul privind Spațiul Economic European („Acordul privind SEE”), în special articolele 86 și 98,
         întrucât:

                     (1)

                     Este oportun să se continue cooperarea dintre părțile contractante la Acordul privind SEE în cadrul acțiunilor Uniunii finanțate din bugetul general al Uniunii Europene referitoare la dreptul societăților comerciale.

                     (2)

                     Prin urmare, Protocolul 31 la Acordul privind SEE ar trebui modificat pentru ca această cooperare extinsă să poată fi realizată începând cu 1 ianuarie 2018,

               ADOPTĂ PREZENTA DECIZIE:
         Articolul 1
         La articolul 7 alineatul (13) din Protocolul 31 la Acordul privind SEE, textul „și 2017” se înlocuiește cu textul „,2017 și 2018”.
         Articolul 2
         Prezenta decizie intră în vigoare în ziua următoare datei la care s-a efectuat ultima notificare în temeiul articolului 103 alineatul (1) din Acordul privind SEE (*1).
         Decizia se aplică de la 1 ianuarie 2018.
         Articolul 3
         Prezenta decizie se publică în secțiunea SEE și în suplimentul SEE ale Jurnalului Oficial al Uniunii Europene.

            Adoptată la Bruxelles,

                  Pentru Comitetul mixt al SEE

                  Președintele

                  Secretarii Comitetului mixt al SEE

            (*1)  [Nu au fost semnalate obligații constituționale.] [Au fost semnalate obligații constituționale.]


title: Decizia (UE) 2018/953 a Consiliului din 26 iunie 2018 privind poziția care urmează să fie adoptată, în numele Uniunii Europene, în cadrul Comitetului mixt al SEE, cu privire la modificarea Protocolului 30 la Acordul privind SEE, privind dispoziții specifice referitoare la organizarea cooperării în domeniul statisticii (Text cu relevanță pentru SEE.)

text:
                  5.7.2018

                  RO

                  Jurnalul Oficial al Uniunii Europene

                  L 168/4

            DECIZIA (UE) 2018/953 A CONSILIULUI
      din 26 iunie 2018
      privind poziția care urmează să fie adoptată, în numele Uniunii Europene, în cadrul Comitetului mixt al SEE, cu privire la modificarea Protocolului 30 la Acordul privind SEE, privind dispoziții specifice referitoare la organizarea cooperării în domeniul statisticii
      (Text cu relevanță pentru SEE)
      CONSILIUL UNIUNII EUROPENE,
      având în vedere Tratatul privind funcționarea Uniunii Europene, în special articolul 338 alineatul (1) coroborat cu articolul 218 alineatul (9),
      având în vedere Regulamentul (CE) nr. 2894/94 al Consiliului din 28 noiembrie 1994 privind normele de punere în aplicare a Acordului privind Spațiul Economic European (1), în special articolul 1 alineatul (3),
      având în vedere propunerea Comisiei Europene,
      întrucât:

                  (1)

                  Acordul privind Spațiul Economic European (2) („Acordul privind SEE”) a intrat în vigoare la 1 ianuarie 1994.

                  (2)

                  În temeiul articolului 98 din Acordul privind SEE, Comitetul mixt al SEE poate decide, între altele, modificarea în consecință a Protocolului 30 la Acordul privind SEE, privind dispozițiile specifice referitoare la organizarea cooperării în domeniul statisticii (denumit în continuare „Protocolul 30”).

                  (3)

                  Pentru a asigura continuarea cooperării în domeniul statisticii cu statele AELS care fac parte din SEE, Regulamentul (UE) 2017/1951 al Parlamentului și al Consiliului (3) ar trebui inclus în Protocolul 30 la Acordul privind SEE.

                  (4)

                  Prin urmare, Protocolul 30 la Acordul privind SEE ar trebui modificat în mod corespunzător.

                  (5)

                  Poziția Uniunii în cadrul Comitetului mixt al SEE ar trebui, prin urmare, să se bazeze pe proiectul de decizie atașat,

            ADOPTĂ PREZENTA DECIZIE:
      Articolul 1
      Poziția care urmează să fie adoptată în numele Uniunii Europene în cadrul Comitetului mixt al SEE în ceea ce privește modificarea propusă a Protocolului 30 la Acordul privind SEE, privind dispozițiile specifice referitoare la organizarea cooperării în domeniul statisticii se bazează pe proiectul de decizie a Comitetului mixt al SEE atașat la prezenta decizie.
      Articolul 2
      Prezenta decizie intră în vigoare la data adoptării.

         Adoptată la Luxemburg, 26 iunie 2018.

               Pentru Consiliu

               Președintele

            E. ZAHARIEVA

         (1)  JO L 305, 30.11.1994, p. 6.

         (2)  JO L 1, 3.1.1994, p. 3.

         (3)  Regulamentul (UE) 2017/1951 al Parlamentului European și al Consiliului din 25 octombrie 2017 de modificare a Regulamentului (UE) nr. 99/2013 privind programul statistic european pentru perioada 2013-2017, prin prelungirea acestuia până în 2020 (JO L 284, 31.10.2017, p. 1).

         PROIECT
         DECIZIA NR. …/2018 A COMITETULUI MIXT AL SEE
         din …
         de modificare a Protocolului 30 la Acordul privind SEE, privind dispoziții specifice referitoare la organizarea cooperării în domeniul statisticii
         COMITETUL MIXT AL SEE,
         având în vedere Acordul privind Spațiul Economic European (denumit în continuare „Acordul privind SEE”), în special articolul 98,
         întrucât:

                     (1)

                     Programul statistic al SEE pentru perioada 2018-2020 ar trebui să se întemeieze pe Regulamentul (UE) nr. 99/2013 al Parlamentului European și al Consiliului (1), astfel cum a fost modificat cel mai recent prin Regulamentul (UE) 2017/1951 al Parlamentului European și al Consiliului din 25 octombrie 2017 de modificare a Regulamentului (UE) nr. 99/2013 privind programul statistic european pentru perioada 2013-2017, prin prelungirea acestuia până în 2020 (2) și ar trebui să includă acele elemente ale programului care sunt necesare pentru descrierea și monitorizarea tuturor aspectelor economice, sociale și de mediu relevante ale Spațiului Economic European.

                     (2)

                     Regulamentul (UE) 2017/1951 ar trebui inclus în Protocolul 30 la Acordul privind SEE, pentru a garanta că această cooperare se prelungește până în 2020.

                     (3)

                     Prin urmare, Protocolul 30 la Acordul privind SEE ar trebui modificat pentru ca această cooperare extinsă să poată fi realizată începând cu 1 ianuarie 2018,

               ADOPTĂ PREZENTA DECIZIE:
         Articolul 1
         Protocolul 30 la Acordul privind SEE se modifică după cum urmează:

                     1.

                     în titlul articolului 5, cuvântul „2017” se înlocuiește prin cuvântul „2020”.

                     2.

                     la articolul 5 alineatul (1) se adaugă următoarea liniuță:

                                 „—

                                    32017 R 1951: Regulamentul (UE) 2017/1951 al Parlamentului European și al Consiliului din 25 octombrie 2017 (JO L 284, 31.10.2017, p. 1).”

                     3.

                     la articolul 5 alineatul (2), cuvintele „2013-2017” și, respectiv, „31 decembrie 2017” din textul se înlocuiesc prin cuvintele „2013-2020” și, respectiv, „31 decembrie 2020”;

                     4.

                     la articolul 5 alineatul (3), cuvintele „2013-2017” se înlocuiesc prin cuvintele „2013-2020”;

                     5.

                     textul articolului 5 alineatul (4) se înlocuiește cu următorul text:
                     „(4)   Statele AELS contribuie financiar, în conformitate cu articolul 82 alineatul (1) litera (a) din acord și cu regulamentele financiare aferente, cu o sumă care reprezintă 75 % din valoarea indicată în liniile bugetare 29 02 05 (Programul statistic european 2013-2017) și 29 01 04 05 (Politica de informare statistică – Cheltuieli de gestiune administrativă) înscrise în bugetul Uniunii Europene pentru exercițiul financiar 2013 și cu o sumă care reprezintă 75 % din valoarea indicată în liniile bugetare 29 02 01 (Furnizarea de informații statistice de calitate, punerea în aplicare de noi metode de producție a statisticilor europene și consolidarea parteneriatului cu Sistemul Statistic European) și 29 01 04 01 (Cheltuieli de sprijin pentru programul statistic european) înscrise în bugetul Uniunii Europene pentru perioada 2014-2020.”.

               Articolul 2
         Prezenta decizie intră în vigoare la …, cu condiția să se fi efectuat toate notificările prevăzute la articolul 103 alineatul (1) din Acordul privind SEE (*1).
         Decizia se aplică de la 1 ianuarie 2018.
         Articolul 3
         Prezenta decizie se publică în secțiunea SEE și în suplimentul SEE ale Jurnalului Oficial al Uniunii Europene.

            Adoptată la Bruxelles,

                  Pentru Comitetul mixt al SEE

                  Președintele

                  Secretarii Comitetului mixt al SEE

            (1)  JO L 39, 9.2.2013, p. 12.

            (2)  JO L 284, 31.10.2017, p. 1.

            (*1)  [Nu au fost semnalate obligații constituționale.] [Au fost semnalate obligații constituționale.]


title: Decizia (UE) 2018/993 a Comisiei din 11 iulie 2018 de modificare a Deciziilor (UE) 2017/1214, (UE) 2017/1215, (UE) 2017/1216, (UE) 2017/1218 și (UE) 2017/1219 în ceea ce privește durata perioadei de tranziție [notificată cu numărul C(2018) 4312] (Text cu relevanță pentru SEE.)

text:
               13.7.2018

               RO

               Jurnalul Oficial al Uniunii Europene

               L 177/14

         DECIZIA (UE) 2018/993 A COMISIEI
   din 11 iulie 2018
   de modificare a Deciziilor (UE) 2017/1214, (UE) 2017/1215, (UE) 2017/1216, (UE) 2017/1218 și (UE) 2017/1219 în ceea ce privește durata perioadei de tranziție

         [notificată cu numărul C(2018) 4312]

   (Text cu relevanță pentru SEE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 66/2010 al Parlamentului European și al Consiliului din 25 noiembrie 2009 privind eticheta UE ecologică (1), în special articolul 8 alineatul (2),
   după consultarea Comitetului pentru etichetare ecologică al Uniunii Europene,
   întrucât:

               (1)

               Decizia 2011/382/UE a Comisiei (2) a fost înlocuită cu Decizia (UE) 2017/1214 a Comisiei (3) de stabilire a criteriilor și a cerințelor revizuite privind detergenții pentru spălarea manuală a vaselor. Pentru a oferi producătorilor ale căror produse au primit eticheta ecologică a UE pentru detergenții pentru spălarea manuală a vaselor pe baza criteriilor stabilite în Decizia 2011/382/UE suficient timp pentru a-și adapta produsele în vederea conformării cu Decizia (UE) 2017/1214, decizia respectivă stabilește o perioadă de tranziție. Această perioadă de tranziție de 12 luni expiră la 22 iunie 2018.

               (2)

               Decizia 2012/720/UE a Comisiei (4) a fost înlocuită cu Decizia (UE) 2017/1215 a Comisiei (5) de stabilire a criteriilor și a cerințelor revizuite privind detergenții de uz industrial și instituțional pentru mașinile de spălat. Pentru a oferi producătorilor ale căror produse au primit eticheta ecologică a UE pentru detergenții de uz industrial și instituțional pentru mașinile de spălat pe baza criteriilor stabilite în Decizia 2012/720/UE suficient timp pentru a-și adapta produsele în vederea conformării cu Decizia (UE) 2017/1215, decizia respectivă stabilește o perioadă de tranziție. Această perioadă de tranziție de 12 luni expiră la 22 iunie 2018.

               (3)

               Decizia 2011/263/UE a Comisiei (6) a fost înlocuită cu Decizia (UE) 2017/1216 a Comisiei (7) de stabilire a criteriilor și a cerințelor revizuite privind detergenții pentru mașini de spălat vase. Pentru a oferi producătorilor ale căror produse au primit eticheta ecologică a UE pentru detergenții pentru mașini de spălat vase pe baza criteriilor stabilite în Decizia 2011/263/UE suficient timp pentru a-și adapta produsele în vederea conformării cu Decizia (UE) 2017/1216, decizia respectivă stabilește o perioadă de tranziție. Această perioadă de tranziție de 12 luni expiră la 22 iunie 2018.

               (4)

               Decizia 2011/264/UE a Comisiei (8) a fost înlocuită cu Decizia (UE) 2017/1218 a Comisiei (9) de stabilire a criteriilor și a cerințelor revizuite privind detergenții de rufe. Pentru a oferi producătorilor ale căror produse au primit eticheta ecologică a UE pentru detergenții de rufe pe baza criteriilor stabilite în Decizia 2011/264/UE suficient timp pentru a-și adapta produsele în vederea conformării cu Decizia (UE) 2017/1218, decizia respectivă stabilește o perioadă de tranziție. Această perioadă de tranziție de 12 luni expiră la 22 iunie 2018.

               (5)

               Decizia 2012/721/UE a Comisiei (10) a fost înlocuită cu Decizia (UE) 2017/1219 a Comisiei (11) de stabilire a criteriilor și a cerințelor revizuite privind detergenții de rufe de uz industrial și instituțional. Pentru a oferi producătorilor ale căror produse au primit eticheta ecologică a UE pentru detergenții de rufe de uz industrial și instituțional pe baza criteriilor stabilite în Decizia 2012/721/UE suficient timp pentru a-și adapta produsele în vederea conformării cu Decizia (UE) 2017/1219, decizia respectivă stabilește o perioadă de tranziție. Această perioadă de tranziție de 12 luni expiră la 22 iunie 2018.

               (6)

               O serie de organisme naționale care acordă etichete ecologice ale UE au informat Comisia cu privire la necesitatea de a se prelungi aceste perioade de tranziție cu șase luni, având în vedere volumul ridicat de cereri de reînnoire a contractelor de acordare a etichetelor ecologice ale UE. Comisia a efectuat o evaluare care a confirmat necesitatea de a se prelungi perioadele de tranziție cu șase luni.

               (7)

               Prin urmare, Deciziile (UE) 2017/1214, (UE) 2017/1215, (UE) 2017/1216, (UE) 2017/1218 și (UE) 2017/1219 ar trebui modificate în mod corespunzător.

               (8)

               Măsurile prevăzute în prezenta decizie sunt conforme cu avizul comitetului înființat în temeiul articolului 16 din Regulamentul (CE) nr. 66/2010,

         ADOPTĂ PREZENTA DECIZIE:
   Articolul 1
   La articolul 7 din Decizia (UE) 2017/1214, alineatul (3) se înlocuiește cu următorul text:

      „(3)   Licențele pentru eticheta ecologică a UE acordate în conformitate cu criteriile prevăzute în Decizia 2011/382/UE pot fi utilizate până la 22 decembrie 2018.”

   Articolul 2
   La articolul 7 din Decizia (UE) 2017/1215, alineatul (3) se înlocuiește cu următorul text:

      „(3)   Licențele pentru eticheta ecologică a UE acordate în conformitate cu criteriile prevăzute în Decizia 2012/720/UE pot fi utilizate până la 26 decembrie 2018.”

   Articolul 3
   La articolul 7 din Decizia (UE) 2017/1216, alineatul (3) se înlocuiește cu următorul text:

      „(3)   Licențele pentru eticheta ecologică a UE acordate în conformitate cu criteriile prevăzute în Decizia 2011/263/UE pot fi utilizate până la 26 decembrie 2018.”

   Articolul 4
   La articolul 7 din Decizia (UE) 2017/1218, alineatul (3) se înlocuiește cu următorul text:

      „(3)   Licențele pentru eticheta ecologică a UE acordate în conformitate cu criteriile prevăzute în Decizia 2011/264/UE pot fi utilizate până la 26 decembrie 2018.”

   Articolul 5
   La articolul 7 din Decizia (UE) 2017/1219, alineatul (3) se înlocuiește cu următorul text:

      „(3)   Licențele pentru eticheta ecologică a UE acordate în conformitate cu criteriile prevăzute în Decizia 2012/721/UE pot fi utilizate până la 26 decembrie 2018.”

   Articolul 6
   Prezenta decizie se adresează statelor membre.

      Adoptată la Bruxelles, 11 iulie 2018.

            Pentru Comisie

         Karmenu VELLA

            Membru al Comisiei

      (1)  JO L 27, 30.1.2010, p. 1.

      (2)  Decizia 2011/382/UE a Comisiei din 24 iunie 2011 de stabilire a criteriilor ecologice de acordare a etichetei ecologice a UE pentru detergenții pentru spălarea manuală a vaselor (JO L 169, 29.6.2011, p. 40).

      (3)  Decizia (UE) 2017/1214 a Comisiei din 23 iunie 2017 de stabilire a criteriilor de acordare a etichetei ecologice a UE pentru detergenții pentru spălarea manuală a vaselor (JO L 180, 12.7.2017, p. 1).

      (4)  Decizia 2012/720/UE a Comisiei din 14 noiembrie 2012 de stabilire a criteriilor ecologice de acordare a etichetei ecologice a UE pentru detergenții de uz industrial și instituțional pentru mașinile de spălat vase automate (JO L 326, 24.11.2012, p. 25).

      (5)  Decizia (UE) 2017/1215 a Comisiei din 23 iunie 2017 de stabilire a criteriilor de acordare a etichetei ecologice a UE pentru detergenții de uz industrial și instituțional pentru mașinile de spălat vase (JO L 180, 12.7.2017, p. 16).

      (6)  Decizia 2011/263/UE a Comisiei din 28 aprilie 2011 de stabilire a criteriilor ecologice de acordare a etichetei ecologice a UE pentru detergenți pentru mașini de spălat vase (JO L 111, 30.4.2011, p. 22).

      (7)  Decizia (UE) 2017/1216 a Comisiei din 23 iunie 2017 de stabilire a criteriilor de acordare a etichetei ecologice a UE privind detergenții pentru mașini de spălat vase (JO L 180, 12.7.2017, p. 31).

      (8)  Decizia 2011/264/UE a Comisiei din 28 aprilie 2011 de stabilire a criteriilor ecologice de acordare a etichetei ecologice a UE pentru detergenți de rufe (JO L 111, 30.4.2011, p. 34).

      (9)  Decizia (UE) 2017/1218 a Comisiei din 23 iunie 2017 de stabilire a criteriilor de acordare a etichetei ecologice a UE pentru detergenții de rufe (JO L 180, 12.7.2017, p. 63).

      (10)  Decizia 2012/721/UE a Comisiei din 14 noiembrie 2012 de stabilire a criteriilor ecologice de acordare a etichetei ecologice a UE pentru detergenții de rufe de uz industrial și instituțional (JO L 326, 24.11.2012, p. 38).

      (11)  Decizia (UE) 2017/1219 a Comisiei din 23 iunie 2017 de stabilire a criteriilor de acordare a etichetei ecologice a UE pentru detergenții de rufe de uz industrial și instituțional (JO L 180, 12.7.2017, p. 79).


title: Decizia (PESC) 2018/1004 a Comitetului politic și de securitate din 3 iulie 2018 de prelungire a mandatului șefului Misiunii de Asistență la Frontieră a Uniunii Europene pentru punctul de trecere Rafah (EU BAM Rafah) (EU BAM Rafah/1/2018)

text:
               17.7.2018

               RO

               Jurnalul Oficial al Uniunii Europene

               L 180/22

         DECIZIA (PESC) 2018/1004 A COMITETULUI POLITIC ȘI DE SECURITATE
   din 3 iulie 2018
   de prelungire a mandatului șefului Misiunii de Asistență la Frontieră a Uniunii Europene pentru punctul de trecere Rafah (EU BAM Rafah) (EU BAM Rafah/1/2018)
   COMITETUL POLITIC ȘI DE SECURITATE,
   vând în vedere Tratatul privind Uniunea Europeană, în special articolul 38 al treilea paragraf,
   având în vedere Acțiunea comună 2005/889/PESC a Consiliului din 25 noiembrie 2005 privind instituirea Misiunii de Asistență la Frontieră a Uniunii Europene pentru punctul de trecere Rafah (EU BAM Rafah) (1), în special articolul 10 alineatul (1),
   având în vedere propunerea Înaltului Reprezentant al Uniunii pentru afaceri externe și politica de securitate,
   întrucât:

               (1)

               În temeiul articolului 10 alineatul (1) din Acțiunea comună 2005/889/PESC, Comitetul politic și de securitate (COPS) este autorizat, în conformitate cu articolul 38 din tratat, să adopte deciziile relevante în scopul exercitării controlului politic și a conducerii strategice a Misiunii de Asistență la Frontieră a Uniunii Europene pentru punctul de trecere Rafah (EU BAM Rafah), inclusiv decizia de numire a șefului misiunii.

               (2)

               La 8 decembrie 2017, COPS a adoptat Decizia (PESC) 2017/2430 (2), numindu-l pe domnul Günther FREISLEBEN în calitatea de șef al misiunii EU BAM Rafah pentru perioada cuprinsă între 4 decembrie 2017 și 30 iunie 2018.

               (3)

               La 29 iunie 2018, Consiliul a adoptat Decizia (PESC) 2018/943 (3) de prelungire a mandatului misiunii EU BAM Rafah de la 1 iulie 2018 până la 30 iunie 2019.

               (4)

               Înaltul Reprezentant al Uniunii pentru afaceri externe și politica de securitate a propus prelungirea mandatului domnului Günther FREISLEBEN în calitatea de șef al misiunii EU BAM Rafah de la 1 iulie 2018 până la 30 iunie 2019.

               (5)

               Prezenta decizie ar trebui să se aplice de la 1 iulie 2018,

         ADOPTĂ PREZENTA DECIZIE:
   Articolul 1
   Mandatul domnului Günther FREISLEBEN în calitatea de șef al misiunii EU BAM Rafah se prelungește de la 1 iulie 2018 până la 30 iunie 2019.
   Articolul 2
   Prezenta decizie intră în vigoare la data adoptării. Se aplică de la 1 iulie 2018.

      Adoptată la Bruxelles, 3 iulie 2018.

            Pentru Comitetul politic și de securitate

            Președintele

         W. STEVENS

      (1)  JO L 327, 14.12.2005, p. 28.

      (2)  Decizia (PESC) 2017/2430 a Comitetului politic și de securitate din 8 decembrie 2017 privind numirea șefului Misiunii de Asistență la Frontieră a Uniunii Europene pentru punctul de trecere Rafah (EU BAM Rafah) (EU BAM Rafah/2/2017) (JO L 344, 23.12.2017, p. 9).

      (3)  Decizia (PESC) 2018/943 a Consiliului din 29 iunie 2018 de modificare a Acțiunii comune 2005/889/PESC privind instituirea Misiunii de Asistență la Frontieră a Uniunii Europene pentru punctul de trecere Rafah (EU BAM Rafah) (JO L 166, 3.7.2018, p. 19).


title: Decizia (PESC) 2018/1005 a Comitetului politic și de securitate din 3 iulie 2018 de prelungire a mandatului șefului Misiunii de Poliție a Uniunii Europene pentru teritoriile palestiniene (EUPOL COPPS) (EUPOL COPPS/1/2018)

text:
               17.7.2018

               RO

               Jurnalul Oficial al Uniunii Europene

               L 180/23

         DECIZIA (PESC) 2018/1005 A COMITETULUI POLITIC ȘI DE SECURITATE
   din 3 iulie 2018
   de prelungire a mandatului șefului Misiunii de Poliție a Uniunii Europene pentru teritoriile palestiniene (EUPOL COPPS) (EUPOL COPPS/1/2018)
   COMITETUL POLITIC ȘI DE SECURITATE,
   având în vedere Tratatul privind Uniunea Europeană, în special articolul 38 al treilea paragraf,
   Având în vedere Decizia 2013/354/PESC a Consiliului din 3 iulie 2013 privind Misiunea de Poliție a Uniunii Europene pentru teritoriile palestiniene (EUPOL COPPS) (1), în special articolul 9 alineatul (1),
   întrucât:

               (1)

               În temeiul articolului 9 alineatul (1) din Decizia 2013/354/PESC, Comitetul politic și de securitate (COPS) este autorizat, în conformitate cu articolul 38 din tratat, să adopte deciziile relevante în scopul exercitării controlului politic și a conducerii strategice ale Misiunii de Poliție a Uniunii Europene pentru teritoriile palestiniene (EUPOL COPPS), inclusiv decizia de numire a șefului misiunii.

               (2)

               La 28 septembrie 2017, COPS a adoptat Decizia EUPOL COPPS/1/2017 (2) de numire a domnului Kauko AALTOMAA în calitatea de șef al misiunii EUPOL COPPS pentru perioada 1 octombrie 2017-30 iunie 2018.

               (3)

               La 29 iunie 2018, Consiliul a adoptat Decizia (PESC) 2018/942 (3) de prelungire a mandatului misiunii EUPOL COPPS de la 1 iulie 2018 până la 30 iunie 2019.

               (4)

               Înaltul Reprezentant al Uniunii pentru afaceri externe și politica de securitate a propus prelungirea mandatului domnului Kauko AALTOMAA în calitatea de șef al misiunii EUPOL COPPS pentru perioada 1 iulie 2018-30 iunie 2019.

               (5)

               Prezenta decizie ar trebui să se aplice de la 1 iulie 2018,

         ADOPTĂ PREZENTA DECIZIE:
   Articolul 1
   Mandatul domnului Kauko AALTOMAA în calitatea de șef al misiunii EUPOL COPPS se prelungește pentru perioada 1 iulie 2018-30 iunie 2019.
   Articolul 2
   Prezenta decizie intră în vigoare la data adoptării. Se aplică de la 1 iulie 2018.

      Adoptată la Bruxelles, 3 iulie 2018.

            Pentru Comitetul politic și de securitate

            Președintele

         W. STEVENS

      (1)  JO L 185, 4.7.2013, p. 12.

      (2)  Decizia (PESC) 2017/1802 a Comitetului Politic și de Securitate din 28 septembrie 2017 privind numirea șefului Misiunii de Poliție a Uniunii Europene pentru teritoriile palestiniene (EUPOL COPPS) (EUPOL COPPS/1/2017) (JO L 259, 7.10.2017, p. 20).

      (3)  Decizia (PESC) 2018/942 a Consiliului din 29 iunie 2018 de modificare a Deciziei 2013/354/PESC privind Misiunea de Poliție a Uniunii Europene pentru teritoriile palestiniene (EUPOL COPPS) (JO L 166, 3.7.2018, p. 17).


Decizia Comisiei din 06/08/2018 de declarare a unei concentrări compatibilă cu piaţa comună (Cazul COMP/M.8976 - Hisense Group Co.) în temeiul Regulamentului (CE) nr. 139/2004 al Consiliului (Numai textul în limba engleză este autentic.)


Decizia Comisiei din 02/08/2018 de declarare a unei concentrări compatibilă cu piaţa comună (Cazul COMP/M.8666 - Joint Stock Company United Chemical Company Uralchem / Public Joint Stock Company Uralkali) în temeiul Regulamentului (CE) nr. 139/2004 al Consiliului (Numai textul în limba engleză este autentic.)


Decizia Comisiei din 09/08/2018 de declarare a unei concentrări compatibilă cu piaţa comună (Cazul COMP/M.9004 - S.L.04 / Ambienta SGR) în temeiul Regulamentului (CE) nr. 139/2004 al Consiliului (Numai textul în limba engleză este autentic.)


Decizia Comisiei din 23/08/2018 de declarare a unei concentrări compatibilă cu piaţa comună (Cazul COMP/M.8879 - JERA Co., Inc. / EDF Trading Limited / LNG Optimisation) în temeiul Regulamentului (CE) nr. 139/2004 al Consiliului (Numai textul în limba engleză este autentic.)


title: Decizia (PESC) 2018/1219 a Comitetului politic și de securitate din 23 august 2018 privind numirea comandantului forței UE pentru operația militară a Uniunii Europene în zona central-sudică a Mării Mediterane (EUNAVFOR MED operația SOPHIA) și de abrogare a Deciziei (PESC) 2017/2432 (EUNAVFOR MED/1/2018)

text:
                  7.9.2018

                  RO

                  Jurnalul Oficial al Uniunii Europene

                  L 226/5

         DECIZIA (PESC) 2018/1219 A COMITETULUI POLITIC ȘI DE SECURITATE
         din 23 august 2018
         privind numirea comandantului forței UE pentru operația militară a Uniunii Europene în zona central-sudică a Mării Mediterane (EUNAVFOR MED operația SOPHIA) și de abrogare a Deciziei (PESC) 2017/2432 (EUNAVFOR MED/1/2018)
         COMITETUL POLITIC ȘI DE SECURITATE,
         având în vedere Tratatul privind Uniunea Europeană, în special articolul 38,
         având în vedere Decizia (PESC) 2015/778 a Consiliului din 18 mai 2015 privind o operație militară a Uniunii Europene în zona central-sudică a Mării Mediterane (EUNAVFOR MED operația SOPHIA) (1), în special articolul 6,
         întrucât:

                     (1)

                     În temeiul articolului 6 alineatul (1) din Decizia (PESC) 2015/778, Consiliul a autorizat Comitetul politic și de securitate (COPS) să adopte decizii privind numirea comandantului forței UE pentru EUNAVFOR MED operația SOPHIA (denumit în continuare „comandantul forței UE”).

                     (2)

                     La 13 decembrie 2017, COPS a adoptat Decizia (PESC) 2017/2432 (2) de numire a contraamiralului de flotilă Alberto MAFFEIS în funcția de comandant al forței UE.

                     (3)

                     Comandantul operației UE a recomandat numirea contraamiralului de flotilă Stefano TURCHETTO pentru ca acesta să îi succeadă contraamiralului de flotilă Alberto MAFFEIS în calitatea de nou comandant al forței UE, începând cu 13 septembrie 2018.

                     (4)

                     La 16 iulie 2018, Comitetul militar al UE a sprijinit recomandarea respectivă.

                     (5)

                     Ar trebui să fie adoptată o decizie privind numirea contraamiralului de flotilă Stefano TURCHETTO și, prin urmare, Decizia (PESC) 2017/2432 ar trebui abrogată.

                     (6)

                     În conformitate cu articolul 5 din Protocolul nr. 22 privind poziția Danemarcei, anexat la Tratatul privind Uniunea Europeană și la Tratatul privind funcționarea Uniunii Europene, Danemarca nu participă la elaborarea și la punerea în aplicare a deciziilor și acțiunilor Uniunii care au implicații în materie de apărare,

               ADOPTĂ PREZENTA DECIZIE:

            Articolul 1
            Contraamiralul de flotilă Stefano TURCHETTO este numit comandant al forței UE pentru operația militară a Uniunii Europene în zona central-sudică a Mării Mediterane (EUNAVFOR MED operația SOPHIA) începând cu 13 septembrie 2018.

            Articolul 2
            Decizia (PESC) 2017/2432 se abrogă.

            Articolul 3
            Prezenta decizie intră în vigoare la 13 septembrie 2018.

            Adoptată la Bruxelles, 23 august 2018.

                  Pentru Comitetul politic și de securitate

                  Președintele

               W. STEVENS

            (1)  JO L 122, 19.5.2015, p. 31.

            (2)  Decizia (PESC) 2017/2432 a Comitetului politic și de securitate din 13 decembrie 2017 privind numirea comandantului forței UE pentru operația militară a Uniunii Europene în zona central-sudică a Mării Mediterane (EUNAVFOR MED operația SOPHIA) și de abrogare a Deciziei (PESC) 2017/1534 (EUNAVFOR MED/3/2017) (JO L 344, 23.12.2017, p. 20).


title: Decizia Comisiei din 6 septembrie 2018 de desemnare a președintelui permanent independent la nivel înalt și a vicepreședintelui comitetului menționat la articolul 143 din Regulamentul (UE, Euratom) 2018/1046 al Parlamentului European și al Consiliului (Regulamentul financiar) pe perioada rămasă a mandatului lor actual

text:
                  7.9.2018

                  RO

                  Jurnalul Oficial al Uniunii Europene

                  C 315/3

         DECIZIA COMISIEI
         din 6 septembrie 2018
         de desemnare a președintelui permanent independent la nivel înalt și a vicepreședintelui comitetului menționat la articolul 143 din Regulamentul (UE, Euratom) 2018/1046 al Parlamentului European și al Consiliului (Regulamentul financiar) pe perioada rămasă a mandatului lor actual
         (2018/C 315/04)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE, Euratom) 2018/1046 al Parlamentului European și al Consiliului din 18 iulie 2018 privind normele financiare aplicabile bugetului general al Uniunii, de modificare a Regulamentelor (UE) nr. 1296/2013, (UE) nr. 1301/2013, (UE) nr. 1303/2013, (UE) nr. 1304/2013, (UE) nr. 1309/2013, (UE) nr. 1316/2013, (UE) nr. 223/2014, (UE) nr. 283/2014 și a Deciziei nr. 541/2014/UE și de abrogare a Regulamentului (UE, Euratom) nr. 966/2012 (1), în special articolul 143 alineatul (3),
         întrucât:

                     (1)

                     Comitetul este piatra de temelie a sistemului de detectare timpurie și de excludere („EDES”, denumit în continuare „grupul EDES”). Înființat în 2016, acest grup interinstituțional are, în primul rând (sau printre altele), sarcina de a elabora recomandări la cererea ordonatorilor de credite din cadrul tuturor instituțiilor și organismelor Uniunii cu privire la impunerea de sancțiuni administrative (excludere de la acordarea de fonduri din partea Uniunii și/sau impunerea de sancțiuni financiare) operatorilor economici care nu prezintă garanții.

                     (2)

                     În urma unei cereri publice de exprimare a interesului și a unei selecții efectuate de o comisie formată din trei directori generali din cadrul Comisiei, colegiul a decis, la 5 iulie 2016 [PV (2016) 2176], să îi numească pe domnul Christian PENNERA, fost jurisconsult și director general al Serviciului juridic al Parlamentului European, și pe doamna Maria Isabel ROFES i PUJOL, fost judecător la Tribunalul Funcției Publice a Uniunii Europene, în funcțiile de președinte și, respectiv, vicepreședinte al grupului EDES, pentru un mandat de cinci ani, care se încheie la 4 iulie 2021.

                     (3)

                     La 20 iunie 2018, Colegiul a decis, de asemenea, să îi numească pe domnul PENNERA și pe doamna ROFES i PUJOL în funcțiile de președinte și, respectiv, vicepreședinte al grupului specializat în domeniul neregulilor financiare al Comisiei menționat la articolul 73 alineatul (6) din Regulamentul abrogat (UE, Euratom) nr. 966/2012 al Parlamentului European și al Consiliului (2) (denumit în continuare „grupul ISIF”), pentru o perioadă de doi ani. Grupul ISIF al Comisiei joacă un rol de consiliere în ceea ce privește stabilirea existenței unor nereguli financiare comise de membrii personalului și a consecințelor acestora. Grupuri specializate în domeniul neregulilor financiare au fost înființate, de asemenea, în cadrul altor instituții ale Uniunii.

                     (4)

                     Noul Regulament financiar, care a intrat în vigoare la 2 august 2018, abrogă toate grupurile ISIF și transferă competențele acestora grupului EDES. Totuși, acest transfer de competențe de la grupul ISIF către grupul EDES se va aplica numai execuției creditelor administrative, începând cu 1 ianuarie 2019.

                     (5)

                     Este necesar să se asigure faptul că, în ceea ce privește tratarea neregulilor financiare comise de membrii personalului, numirea și mandatul președintelui respectă în totalitate cerințele Regulamentului financiar referitoare la independența acestuia, precum și condițiile stabilite pentru durata mandatului său și procedura de selecție. Acest lucru ar trebui să fie valabil și în cazul vicepreședintelui.

                     (6)

                     În special pentru a respecta independența și integritatea mandatului lor de cinci ani în calitate de președinte și, respectiv, vicepreședinte al grupului EDES, domnul Christian PENNERA și doamna Maria Isabel ROFES i PUJOL ar trebui să fie desemnați, de asemenea, pentru perioada rămasă a mandatului lor actual, ca președinte și, respectiv, vicepreședinte al grupului rezultat în urma fuzionării. Acest lucru este, de asemenea, necesar ținând seama de faptul că mandatul președintelui grupului EDES nu poate fi reînnoit. În acest sens, este important să se sublinieze faptul că procedura urmată în 2016 pentru numirea domnului PENNERA și a doamnei ROFES i PUJOL în funcțiile de președinte și, respectiv, vicepreședinte al grupului EDES îndeplinește cerințele noului Regulament financiar referitoare la numirea președintelui și a vicepreședintelui grupului rezultat în urma fuzionării.

                     (7)

                     În vederea asigurării transparenței și a informării adecvate a operatorilor economici, precum și a personalului instituțiilor și organelor Uniunii și al oficiilor și agențiilor europene, aceste numiri ar trebui să fie publicate și notificate altor instituții și organe ale Uniunii, precum și altor oficii și agenții europene,

               DECIDE:

            Articolul 1
            Numiri
            Domnul Christian PENNERA și doamna Maria Isabel ROFES i PUJOL sunt numiți în funcțiile de președinte și, respectiv, vicepreședinte al comitetului menționat la articolul 143 din Regulamentul financiar pentru restul mandatului lor de cinci ani, în conformitate cu decizia Colegiului din 5 iulie 2016 [PV (2016) 2176].

            Articolul 2
            Contracte în calitate de consilieri speciali
            Astfel cum se prevede la articolul 143 alineatul (3) din Regulamentul financiar, domnul Christian PENNERA și doamna Maria Isabel ROFES i PUJOL sunt subordonați administrativ, în calitate de consilieri speciali, comisarului OETTINGER, în conformitate cu Normele privind consilierii speciali – C(2007) 6655 din 19 decembrie 2007, astfel cum au fost modificate prin Decizia C(2014) 541 a Comisiei din 6 februarie 2014.

                        1.

                        Pentru a respecta independența domnului PENNERA și a doamnei ROFES i PUJOL și durata mandatului acestora, contractele lor în calitate de consilieri speciali vor fi reînnoite până la sfârșitul mandatului lor. Contractul domnului PENNERA include 70 de zile lucrătoare și 35 de zile de misiune, iar contractul doamnei ROFES i PUJOL include 60 de zile lucrătoare și 35 de zile de misiune. Numărul de zile lucrătoare poate fi modificat prin intermediul unor decizii administrative și bugetare. Domnul PENNERA și doamna ROFES i PUJOL vor primi un onorariu pentru fiecare zi de lucru, calculată pe baza salariului de bază al unui funcționar al Uniunii Europene încadrat în gradul AD 16, treapta 1.

                        2.

                        Contractul domnului PENNERA și al doamnei ROFES i PUJOL pentru funcția de președinte și, respectiv, vicepreședinte al grupului specializat în domeniul neregulilor financiare al Comisiei menționat la articolul 73 alineatul (6) din Regulamentul abrogat (UE, Euratom) nr. 966/2012 se încheie la 31 decembrie 2018.

                        3.

                        Comisarul OETTINGER este autorizat să modifice, sub rezerva disponibilității unor fonduri suficiente, contractele de consilieri speciali, în cazul unor nevoi justificate în mod corespunzător.

                        4.

                        Directorul general al DG HR este autorizat să pună în aplicare prezenta decizie prin semnarea contractelor în numele autorității abilitate să încheie contracte de muncă.

            Articolul 3
            Publicare și comunicare
            Direcției Generale Resurse Umane (DG HR) îi revine sarcina de a publica aceste numiri în Jurnalul Oficial – seria C și de a le notifica altor instituții și organe ale Uniunii, precum și altor oficii și agenții europene.

            Adoptată la Bruxelles, 6 septembrie 2018.

                  Pentru Comisie

               Günther OETTINGER

                  Membru al Comisiei

            (1)  JO L 193, 30.7.2018, p. 1.

            (2)  Regulamentul (UE, Euratom) nr. 966/2012 al Parlamentului European și al Consiliului din 25 octombrie 2012 privind normele financiare aplicabile bugetului general al Uniunii și de abrogare a Regulamentului (CE, Euratom) nr. 1605/2002 al Consiliului (JO L 298, 26.10.2012, p. 1).